Υπόθεση C‑134/13
Raytek GmbH
και
Fluke Europe BV
κατά
Commissioners for Her Majesty’s Revenue and Customs
[αίτηση του First-tier Tribunal (Tax Chamber)
για την έκδοση προδικαστικής αποφάσεως]
«Προδικαστική παραπομπή — Κοινό δασμολόγιο — Δασμολογική κατάταξη — Συνδυασμένη Ονοματολογία — Υπέρυθρες θερμικές συσκευές λήψεως εικόνων»
Περίληψη – Απόφαση του Δικαστηρίου (πέμπτο τμήμα)
της 12ης Φεβρουαρίου 2015
Τελωνειακή ένωση – Κοινό δασμολόγιο – Δασμολογικές κλάσεις – Υπέρυθρες θερμικές συσκευές λήψεως εικόνων – Κατάταξη από τον κανονισμό 314/2011 στη διάκριση 9025 19 20 της Συνδυασμένης Ονοματολογίας – Τροποποίηση του περιεχομένου δασμολογικής κλάσεως – Δεν υφίσταται – Κύρος
(Κανονισμός 2658/87 του Συμβουλίου, όπως τροποποιήθηκε με τον κανονισμό 861/2010, παράρτημα I· κανονισμός 314/2011 της Επιτροπής)
Το Συμβούλιο έχει παράσχει στην Επιτροπή, όσον αφορά τη Συνδυασμένη Ονοματολογία που αποτελεί το παράρτημα I του κανονισμού 2658/87, για τη δασμολογική και στατιστική ονοματολογία και το κοινό δασμολόγιο, όπως τροποποιήθηκε με τον κανονισμό 861/2010, ευρεία εξουσία εκτιμήσεως για τον προσδιορισμό του περιεχομένου των δασμολογικών κλάσεων που λαμβάνονται υπόψη για την κατάταξη συγκεκριμένου εμπορεύματος. Ωστόσο, η εξουσία αυτή δεν περιλαμβάνει δυνατότητα τροποποιήσεως του περιεχομένου των δασμολογικών κλάσεων που έχουν καθοριστεί βάσει του Εναρμονισμένου Συστήματος που καθιερώθηκε με τη Διεθνής Σύμβαση για το εναρμονισμένο σύστημα περιγραφής και κωδικοποίησης των εμπορευμάτων, το περιεχόμενο του οποίου η Ευρωπαϊκή Ένωση έχει αναλάβει δέσμευση να μην τροποποιεί.
Ως προς το ζήτημα εάν η Επιτροπή, κατατάσσοντας τα εμπορεύματα που περιγράφονται στη στήλη 1 του παραρτήματος του κανονισμού 314/2011, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία, στην κλάση 9025 19 της Συνδυασμένης Ονοματολογίας και όχι στην κλάση 9027 50 αυτής, τροποποίησε των περιεχόμενο των δύο αυτών δασμολογικών κλάσεων, από την περιγραφή που παρατίθεται στην εν λόγω στήλη προκύπτει ότι τα αντικειμενικά χαρακτηριστικά και οι ιδιότητες των συσκευών που περιγράφονται στο παράρτημα του εν λόγω κανονισμού δεν καθιστούν δυνατή την κατάταξη τους στη διάκριση 9027 50 00 της Ονοματολογίας, δεδομένου ότι η ειδικότερη ιδιότητά τους καλύπτεται ήδη από την κλάση 9025. Κατά συνέπεια, η Επιτροπή δεν τροποποίησε το περιεχόμενο των δασμολογικών κλάσεων 9025 19 και 9027 50, κατατάσσοντας τις συσκευές που περιγράφονται στο παράρτημα του κανονισμού 314/2011 στη διάκριση 9025 19 20 της Συνδυασμένης Ονοματολογίας. Ως εκ τούτου, από την εξέταση του εν λόγω κανονισμού δεν μπορεί να συναχθεί το συμπέρασμα ότι είναι άκυρος.
(βλ. σκέψεις 29, 30, 35, 37)